## El Museu de les Ciències proposa als seus visitants la busca de 25 sobres daurats amb premis i invitacions per a celebrar el seu 25 aniversari

*** Els primers 5 sobres daurats es col·locaran el diumenge 18 de maig, Dia Internacional dels Museus
* També s’ha organitzat eixe mateix dia una observació amb telescopis del Sol en el jardí d’Astronomia, d’11 a 13 hores, d’accés lliure**

El Museu de les Ciències proposarà als seus visitants la busca de fins a 25 sobres daurats ‘Golden Tiquets’ amb premis especials perquè els troben durant els pròxims caps de setmana. És una de les propostes de la Ciutat de les Arts i les Ciències pel 25 aniversari del Museu de les Ciències amb el qual es vol premiar els visitants i compartir esta celebració.

La primera de les jornades en la qual es podrà participar en esta busca dels sobres daurats serà este diumenge 18 de maig, amb motiu del Dia Internacional dels Museus. L’acció es repetirà els dies 24, 25, 31 de maig i 1 de juny en els quals personal del Museu de les Ciències col·locaran de nou altres 5 sobres daurats en diferents zones, en l’interior de l’edifici i en els espais expositius per a animar la seua busca entre els visitants.

Cada un dels 5 sobres daurats portarà diferents premis: un dels sobres inclourà 5 entrades per a tallers de ‘La Ciència a Escena’, un altre 5 entrades de l’Hemisfèric, també es podrà trobar un tercer amb 5 entrades per a l’Oceanogràfic, en un altre el premi seran 5 abonaments d’Amig@s de la Ciència i un dels sobres daurats contindrà 5 invitacions per a l’espectacle audiovisual previst al novembre amb motiu de l’aniversari del Museu de les Ciències.

El visitant que trobe el sobre daurat haurà d’acudir al punt d’informació de la primera planta del Museu de les Ciències a on li explicaran com canviar els seus premis.

**Observació amb telescopis pel Dia dels Museus**

A més de la posada en marxa dels ‘Golden Tiquets’, la Ciutat de les Arts i les Ciències celebra diumenge que ve, 18 de maig, el Dia Internacional dels Museus, amb una observació solar amb telescopis oberta a totes les persones interessades.

Esta activitat, d’accés lliure i gratuït, es durà a terme, sempre que les condicions meteorològiques ho permeten, d’11:00 a 13:00 hores en el jardí d’Astronomia de l’Umbracle i estarà guiada per personal qualificat.

El públic tindrà l’oportunitat de gaudir d’imatges espectaculars en directe de l’estrela i aprendre sobre els aspectes més interessants relacionats amb la temperatura, la composició i l’estructura solar.

Fecha: 12/05/2025